সংসদ হামলায় দোষী সাব্যস্ত তাঁর স্বামী আফজল গুরুর ফাঁসি হয়েছে প্রায় তিন বছর আগে। সেই আফজলের ফাঁসির ‘প্রতিশোধ’ নিতেই পঠানকোট এবং মাজার-ই-শরিফে হামলা চালানো হয়েছে বলে দাবি করেছে জঙ্গিরা। কিন্তু আফজলের স্ত্রী তবসুম ‘প্রতিশোধে’র জন্য ওই হামলা নিয়ে প্রশ্ন তুলেছেন। সোমবার তিনি জানান, এতে তাঁর ‘ক্ষতে’ কোনও প্রলেপ পড়বে না।
রবিবার আফজল-তবসুমের ছেলে গালিবের দশম শ্রেণির বোর্ডের পরীক্ষার ফল প্রকাশিত হয়েছে। শতকরা ৯৫ শতাংশ নম্বর পেয়ে নজর কেড়েছে গালিব। সেই খুশির আবহেও তবসুমকে তাড়া করে বেড়িয়েছে স্বামী হারানোর যন্ত্রণা। তবসুম মনে করেন, জঙ্গিরা যা-ই বলুক, যারা আফজলের ফাঁসির জন্য দায়ী তারা এতে কোনওভাবেই প্রভাবিত হবে না। এদিন ‘এবেলা’কে ফোনে তবসুম বলেন, ‘‘যারা দাবি করছে আমার স্বামীর ফাঁসির প্রতিশোধ নিতেই পাঠানকোট আর আফগানিস্তানের মাজার-ই-শরিফে হামলা চালানো হয়েছে, তাদের আমি চিনি না। তবে তাদের উদ্দেশে একটাই কথা বলার। আমার স্বামী সুবিচার পাননি। পাইনি আমিও। তাঁর ফাঁসির পরে মানবিকতার খাতিরেও আমার হাতে তুলে দেওয়া হয়নি তাঁর দেহ। আমার প্রশ্ন, যারা আমাকে ও আমার স্বামীকে বঞ্চিত করেছে, এই হামলায় তাদের কোন ক্ষতিটা হয়েছে?’’

সোমবার জম্মু ও কাশ্মীরের বারামুলায় মা তবসুমের সঙ্গে গালিব। —পিটিআই
জঙ্গি হামলার সরাসরি নিন্দা করেননি তবসুম। তবে বুঝিয়ে দিয়েছেন, তাঁদের প্রতি যে ‘অবিচার’ হয়েছে সেই ক্ষতে কোনও প্রলেপ দিতে পারে না এমন ‘প্রতিশোধ’। 
তাঁর মনে সেই ‘ক্ষত’ রয়েছে। কিন্তু ছেলের পরীক্ষার ফল প্রকাশের পর আপাতত গালিবকে নিয়েই খুশিতে ভাসছেন তবসুম। বর্তমানে বারামুলায় নিজের বাপের বাড়িতে ছেলেকে নিয়ে থাকেন তিনি। শ্বশুরবাড়ি সোপোর থেকে বছর তিনেক আগেই চলে এসেছিলেন। ছেড়ে দিয়েছেন সেখানে একটি হাসপাতালের চাকরিও। 
রবিবার ইন্টারনেটে ফলাফল দেখার পরে আনন্দে মাকে জড়িয়ে ধরে ছেলে। চোখের জল তিনিও আটকাতে পারেননি বলে জানালেন তবসুম। খবরটা দ্রুত এলাকায় ছড়িয়ে পড়ে। তবসুম জানান, ওইদিন স্থানীয় মসজিদ-ফেরত বহু লোকজন তাঁদের বাড়িতে এসে গালিবকে অভিনন্দন জানিয়ে গিয়েছেন। এদিন গালিবের পছন্দের একাধিক পদ রেঁধেছেন তিনি।
গালিব তার ভাল ফলাফলের কৃতিত্ব দিয়েছে মাকেই। সোপোরের এসআরএম ওয়েলকিন হায়ার সেকেন্ডারি স্কুলের এই ছাত্র ফোনে ‘এবেলা’কে বলে,‘‘মা যদি আমাকে পড়াশোনার জন্য প্রতিদিন তাগাদা না দিত তাহলে আমি এত ভাল রেজাল্ট কিছুতেই করতে পারতাম না।’’ বাবার ফাঁসি এবং পারিবারিক পরিস্থিতির জন্য পরীক্ষার প্রস্তুতিপর্বে মানসিক চাপ ছিল। কিন্তু সে সব উপেক্ষা করতে পেরেছে কেবল মায়ের জন্যই, জানিয়েছে গালিব। ভবিষ্যতে একজন ভাল চিকিত্সক হতে চায় সে।   
কাশ্মীরের বিচ্ছিন্নতাবাদী সংগঠন হুরিয়ত কনফারেন্সের নেতা সৈয়দ আলি শাহ গিলানি এদিন গালিবের উদ্দেশে এক শুভেচ্ছাবার্তায় জানান, ‘গালিব অন্য পড়ুয়াদের কাছে দৃষ্টান্ত স্থাপন করল’।